Ásgeir Jónsson ( ritstýrði og ritaði inngang ) og Kári Bjarnason ( bjó kvæðin til prentunar og skrifaði skýringar ) : Jón Arason biskup . Ljóðmæli Ólafur Þ. Harðarson Það er áhugamönnum um fornan kveðskap fagnaðarefni að nú hefur loksins komið út aðgengilegt heildarsafn ljóða Jóns biskups Arasonar . En er ástæða til þess að skrifa um slíka bók í tímarit um stjórnmál og stjórnsýslu ? Jón biskup var reyndar ekki síst stjórnmálamaður , sá fyrirferðarmesti á Íslandi á sinni tíð og mörg kvæði hans eru veraldleg og fjalla um pólitísk vígaferli . En helsta ástæða þess að þessi bók á brýnt erindi við áhugamenn um íslensk stjórnmál , þjóðfélagsgerð og þjóðfélagsþróun er ítarlegur inngangur eftir Ásgeir Jónsson hagfræðing , sem nefnist : Alþýðuskáldið Jón Arason ( bls. 9 - 86 ) . Inngangurinn er í raun dálítil bók um manninn Jón Arason og það samfélag sem hann lifði í . Ásgeir setur líf og baráttu Jóns í samhengi við þjóðfélagsgerð 16. aldar og greinir helstu öfl sem áttust við í því samfélagi og margslungnar rætur þeirra á sviðum efnahagsmála , stjórnmála , menningar og trúmála - innan lands og utan . Niðurstaðan er einkar áhugaverð mynd af íslensku þjóðfélagi á 15. og 16. öld - Íslandi miðaldar .